Езыхэми яужэгъуагъэнт
«Уфа» (Уфа) — «Спартак-Налшык» (Налшык) — 0:1 (0:1). Уфа. «Динамо» стадион. Жэпуэгъуэм и 7-м. ЦIыху 2000 еплъащ.
Судьяхэр: Федотов, Деушев (тIури Мэзкуу щыщщ), Петросян (Бронницы).
«Уфа»: Юрченкэ, Тишкин, Аликин, Осипов, Сухов, Семакин, Валикаев (Вильям, 64), Жиляев, Нагибин (Мязин, 53), Диегу (Килин, 53), Голубов.
«Спартак-Налшык»: Степанов, Мэкъуауэ (Суслов, 37), Засеев, Тимошин, Гарбуз, Чеботару, Руа (Рухаиа, 86), Коронов (Буйтрагэ, 90+1), Щэуей, Медведев, Сирадзе.
Топыр дигъэкIащ: Чеботару, 35 (0:1).
Дагъуэ къыхуащIащ: Мэкъуауэм, Медведевым, Тимошиным, Килиным, Степановым, Осиповым.
«Спартак-Налшык» текIуэныгъэр къыхуэзыхьа топыр Чеботару Евгений (№21) дегъэкI.
«Спартак-Налшыкыр» Башкортостаным и къалащхьэм кIуащ Урысей Федерацэм футболымкIэ и япэ дивизионым мы гъэм щызэхаубла зэхьэзэхуэм нэгъуэщI стадионхэм щригъэкIуэкIа зэIущIи 8-м щыщу зыми щытемыкIуауэ, 5-м къыщыхагъэщIауэ, 3-м зэрыщытемыгъэкIуауэ. Абы щыгъуэми я хьэрхуэрэгъухэм топи 4 худигъэкIамэ, къыхудагъэкIар 14 хъурт. НэгъуэщI щIыпIэхэм щыджэгунымкIэ налшыкдэсхэм нэхърэ зыхэт гупым щынэхъыкIэр турнир таблицэм кIэух увыпIэр щызыIыгъ «Ангушт»-м и закъуэт. Ди щIалэхэр япэщIэтын хуейт иужьрей зэIущIэхэм фIы дыдэу зыкъэзыгъэлъагъуэу пашэхэм яхыхьа, зи стадионым щригъэкIуэкIа джэгугъуи 8-м щыщу 7-м щытекIуа «Уфа»-м. Ар къалэн тыншу зэрыщымытыр, дауи, гурыIуэгъуэт. Ауэ «Спартак-Налшыкми» къикIуэтыпIэ иIэжтэкъым.
2013 — 2014 гъэхэм екIуэкI зэхьэзэхуэм зэрыщIидзэрэ зэIущIитIым фIэкIа щытемыкIуа ди щIалэхэмрэ абыхэм я тренерхэмрэ Iейуэ хужамыIар укIуэдыж. А псори зэхэпхыну, дауи, тыншкъым икIи гурыхькъым. ТекIуэныгъэхэм я деж дэтхэнэми уиIэтыну хьэзыр щхьэкIэ, Iуэхур щымыхъукIэ ухэзыутэнур нэхъыбэжщ. Арагъэнщ, «Спартак-Налшыкым» ерыщагъ ин хэлъу иужьрей зэIущIэхэм зыкъыщIигъэлъагъуэр — абы хэтхэм езыхэми, шэч хэмылъу, кърапэс къомыр яужэгъуагъэнущ.
«Уфа»-р и стадионым щыхэбгъэщIэну зэрымытыншыр ящIэ пэтми, ди щIалэхэм текIуэныгъэм хуэпабгъэу джэгур ирагъэжьащ. Хэгъэрейхэм я пэщIэдзэ ебгъэрыкIуэныгъэхэр Iэзэу ягъэупщIыIури, ахэр езыхэр къаруушхуэкIэ ипэкIэ кIуэтащ. Еханэ дакъикъэм Руа Карлос бжыгъэр къызэIуихыну Iэмал къыхукъуэкIащ. КъыкIэлъыкIуэу Медведевыр хэгъэрейхэм я гъуащхьэтетым и закъуэу къыбгъэдэна щхьэкIэ, ебзэджэкIыфакъым. Аргуэрыжьти, Руа зэуа топым Юрченкэ ерагъыу къригъэгъэзауэ аращ…
Апхуэдэ щIэдзэкIэм наIуэу къигъэлъагъуэрт налшыкдэсхэр фIыуэ «зэрыщIаIуэнтIар» икIи мы зэIущIэр зэрырамыгъэхьэхунур. Джэгум и 32 — 35-нэ дакъикъэхэм къриубыдэу абыхэм хэгъэрейхэм я щхьэр кърагъэIэтыхакъым. Зыр адрейм къыкIэлъыкIуэу угловойхэмрэ штрафнойхэмрэ «Спартак-Налшыкым» къыхитэрт икIи абыхэм ящыщ зым иужькIэ Сирадзе, Щэуейр, Медведевыр еуэурэ зи «щхьэр ягъэунэза» топыр Чеботару дежкIэ лъеящ икIи молдован щIалэм ар гъуэм дигъэхьащ — 1:0.
Мы гъэм мызэ-мытIэу къэхъуащ, япэ ища пэтми, текIуэныгъэр къахуэзыхь бжыгъэр налшыкдэсхэм яхуэмыхъумэу. Ар къилъытэри, «Спартак-Налшыкым» и тренер нэхъыщхьэ Шыпш Тимур псынщIэ дыдэу зэхъуэкIыныгъэхэр джэгум хилъхьащ, гъуащхьэхъумэ Мэкъуауэ Залым и пIэкIэ абы нэхърэ зы щхьэкIэ нэхъ лъагэ Суслов Кирилл къригъэхьэри. Апхуэдэ щIыкIэкIэ хэгъэрейхэм я гъуащхьауэ лъэрызехьэхэр нэхъ зэтеIыгъа хъуащ.
Шэч хэлътэкъым адэкIэ «Уфа»-р нэхъ зэребгъэрыкIуэнум. Абы папщIэ хэгъэрейхэм Iэмал псори яIэт. АрщхьэкIэ налшыкдэсхэми я къару псори халъхьэнут хуабжьу зыхуэныкъуэ очкоищыр къахуэзыхь бжыгъэр яхъумэн папщIэ. ИкIэм-икIэжым ди щIалэхэм ар къайхъулIащ. Пэжщ, 82-нэ, 84-нэ дакъикъэхэм абыхэм я насыпыр къикIащ, метритI-щыкIэ фIэкIа пэмыжыжьэу уфадэсхэр зэуа топыр гъуэм зэрыдэмыкIамкIэ: япэщIыкIэ ди гъуащхьэтетыр фIы дыдэу джэгуащ, адрейм хуэзакъым.
Дауэ щытми, мыгъэрей зэхьэзэхуэм япэ текIуэныгъэр «Спартак-Налшыкым» нэгъуэщI стадионым къыщихьащ. Абы ди щIалэхэми къадэщIхэми я гукъыдэжыр къызэриIэтынум шэч хэлъкъым. АдэкIэ къыкIэлъыкIуэ ехъулIэныгъэхэм дыпэплъэнщ.
Иужьрей джэгугъуэр яхуэфIащ адрей ди гъунэгъухэми. Къапщтэмэ, Оренбург къикIа «Газовик»-р и стадионым бжыгъэшхуэкIэ щыхигъащIэри, «Алания»-м турнир таблицэм бжьыпэр щиубыдащ. АрщхьэкIэ а командэм и президент Газзаев Валерэ дыгъуасэ зэрыжиIамкIэ, владикавказдэсхэм мазиплI хъуауэ я улахуэр къратакъым икIи, апхуэдэурэ екIуэкIмэ, зэхьэзэхуэм къыхэкIыжынущ.
ЕтIуанэ текIуэныгъэр зэхьэзэхуэм къыщихьащ «Ангушт»-м. Адыгэ щIалэхэу КIыщымрэ ДыщэкIымрэ зыхэта нэзрэндэсхэм я стадионым щыхагъэщIащ иджыблагъэ ди жагъуэ къэзыщIа Дзержинск и «Химик»-р.
АдэкIэ щыгъуазэ фыхуэтщIынщ япэ дивизионым хэт командэхэм иужьу ирагъэкIуэкIа джэгугъуэм къарикIуа бжыгъэхэм: «Ангушт» (Нэзрэн) — «Химик» (Дзержинск) — 2:1, «Нефтехимик» (Нижнекамск) — «Шинник» (Ярославль) — 1:2, «Алания» (Владикавказ) — «Газовик» (Оренбург) — 3:0, «Балтика» (Калининград) — «Енисей» (Красноярск) — 0:0, «Луч-Энергия» (Владивосток) — «Сибирь» (Новосибирск) — 3:0, «Салют» (Белгород) — «Динамо» (Санкт-Петербург) — 1:1, «Торпедо» (Мэзкуу) — «Арсенал» (Тулэ) — 2:0, «Ротор» (Волгоград) — «Мордовия» (Саранск) — 1:1.
КъыкIэлъыкIуэ джэгугъуэр жэпуэгъуэм и 13-м зэхэтынущ. А махуэм «Спартак-Налшыкым» Тулэ и «Арсенал»-р къригъэблэгъэнущ.
Жыласэ Заурбэч.
